B. Osobitná časť

K § 1
Ustanovuje sa rozsah pôsobnosti tohto nariadenia vlády vo vzťahu k základným bezpečnostným požiadavkám, ktoré musí spĺňať tlakové zariadenie alebo zostava, k povinnostiam výrobcu, dovozcu a distribútora, k posudzovaniu zhody tlakového zariadenia alebo zostavy s týmto nariadením vlády a k notifikovanej osobe. Ustanovením sa pozitívne vymedzujú výrobky patriace do skupiny určených výrobkov podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. Negatívne sa vymedzujú výrobky, na ktoré sa toto nariadenie vlády neuplatňuje. 
K § 2
Na účely tohto nariadenia vlády sa vymedzujú základné používané pojmy, napr. dovozca, výrobca, sprístupnenie na trhu, spätné prevzatie. Ďalšie termíny používané v tomto nariadení vlády sú ustanovené zákonom č. 264/1999 Z. z., nariadením Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93, a ďalšími právne záväznými aktmi EÚ a právnymi predpismi SR.
K § 3
Ustanovuje  sa  základná podmienka, po splnení ktorej môžu byť tlakové zariadenia alebo zostavy sprístupnené na trhu, uvedené do prevádzky alebo môžu byť vystavené alebo predvádzané na veľtrhoch, výstavách a podobných podujatiach.
K § 4
Ustanovujú sa parametre, najmä tlak, teplota, bezpečnostný súčin tlakového zariadenia alebo zostavy, ktoré musia spĺňať základné bezpečnostné požiadavky uvedené v prílohe č. 1. Ide o základné bezpečnostné a zdravotné požiadavky tykajúce sa napr. materiálov, návrhu tlakového zariadenia z hľadiska parametrov, výpočtových metód, výrobných postupov, prevádzkových pokynov a osobitných   požiadaviek na niektoré tlakové zariadenia. 
K § 5
Upravuje sa základný princíp voľného pohybu tlakových zariadení a zostáv v priestore EÚ, podľa ktorého, ak tlakové zariadenia a zostavy sú v súlade s týmto nariadením vlády, tak sa nijako nesmie zakázať, obmedziť alebo brániť v ich sprístupnení na trhu alebo ich uvedení do prevádzky. 
K § 6
Ustanovujú sa povinnosti výrobcu tlakového zariadenia alebo zostavy pri jej uvedení na trh tak, aby tlakové zariadenie alebo zostava boli navrhnuté a vyrobené v súlade so základnými bezpečnostnými požiadavkami podľa tohto nariadenia vlády.  Upravuje sa povinnosť posúdenia zhody tlakového zariadenia alebo zostavy v súlade s niektorým z postupov posudzovania zhody uvedených v § 14, označenia značkou CE a umiestnenia príslušných údajov, vydania EÚ vyhlásenia o zhode, uchovávania kópie tohto vyhlásenia, povinnosť vykonávať skúšku vzorky tlakového zariadenia alebo zostavy sprístupnenej na trhu,  prešetrovať podnety týkajúce sa nesúladu tlakového zariadenia alebo zostavy s týmto nariadením vlády, viesť evidenciu týchto podnetov a ďalšie, ktoré sú potrebné na zabezpečenie posúdenia zhody s týmto nariadením vlády a na účely kontroly notifikovanou osobou a orgánom dohľadu.
K § 7
Výrobcovi sa ustanovuje možnosť určiť svojho splnomocneného zástupcu na vykonávanie niektorých ustanovených činnosti, ktoré je povinný vykonávať výrobca podľa tohto nariadenia vlády a určuje sa rozsah minimálnych povinností uvedených v splnomocnení, ktoré musí v zastúpení výrobcu vykonávať splnomocnený zástupca, ak bol určený.
K § 8
Ustanovujú sa povinnosti dovozcu tlakového zariadenia alebo zostavy, najmä aby na trh uvádzal len tlakové zariadenie a zostavu, ktoré sú v súlade s týmto nariadením vlády, aby zabezpečil u výrobcu vykonanie príslušného  postupu posudzovania zhody, aby vypracoval technickú dokumentáciu, umiestnil na tlakovom zariadení alebo zostave označenie CE a s ňou dodal EÚ vyhlásenie o zhode a požadovanú dokumentáciu, vykonávať skúšku vzorky tlakového zariadenia alebo zostavy sprístupnenej na trhu a plniť ďalšie požiadavky  podľa  tohto nariadenia vlády, napr. pri prijímaní a vykonávaní opatrení vo vzťahu k tlakovému zariadeniu alebo zostave  uvedenej na trh, ktorá nie je v súlade s týmto nariadením vlády, poskytnúť na základe odôvodnenej žiadosti orgánu dohľadu príslušné informácie a dokumentáciu.
K § 9
Ustanovujú sa povinnosti distribútora tlakového zariadenia alebo zostavy, najmä povinnosť overiť pred sprístupnením tlakového zariadenia alebo zostavy na trhu, či je na nej umiestnené označenia CE, či je s ňou dodané EÚ vyhlásenie o zhode, požadovaná sprievodná dokumentácia, návod na používanie a bezpečnostné pokyny podľa prílohy č. 1 bodov 3.3 a 3.4 a či výrobca a dovozca splnili povinnosti podľa tohto nariadenia vlády. 
K § 10
Upravuje sa rozšírenie  povinností výrobcu podľa § 6 tohto nariadenia vlády na dovozcu alebo distribútora, ak dovozca alebo distribútor vymedzeným spôsobom konal ako výrobca.
K § 11
Upravuje sa oznamovacia povinnosť hospodárskych subjektov (výrobcu, splnomocneného zástupcu, dovozcu a distribútora)  súvisiaca s dodávkou tlakového zariadenia vo vzťahu k orgánu dohľadu a ustanovuje sa doba trvania tejto oznamovacej povinnosti, ktorá je  potrebná na zabezpečenie účinného vykonávania dohľadu.  
K § 12
Ustanovuje sa predpoklad zhody tlakového zariadenia alebo zostavy vyrobených v súlade s príslušnými harmonizovanými normami, ktoré vykonávajú požiadavky ustanovené smernicou Európskeho parlamentu a Rady 2014/68/EÚ a inými aplikovateľnými právnymi aktmi EÚ, alebo ich časťami so základnými bezpečnostnými požiadavkami podľa tohto nariadenia vlády a materiálov používaných na výrobu tlakového zariadenia alebo zostavy v súlade s požiadavkami európskeho schválenia materiálov podľa § 15 tohto nariadenia vlády, čo umožňuje a uľahčuje samotné posúdenie zhody týchto výrobkov s týmto nariadením vlády. Uvedený predpoklad je základným princípom tzv. nového prístupu pri uvádzaní výrobkov na trh. 
K § 13
Ustanovuje sa klasifikácia tlakových zariadení podľa úrovne nebezpečnosti do kategórií I až IV podľa prílohy č. 2. a zaradenie tekutín, ktoré obsahuje tlakové zariadenie do skupín.
K § 14
Ustanovujú sa  postupy na posúdenie  zhody  tlakového zariadenia s týmto nariadením vlády. Na posúdenie zhody sa použije jeden z uvedených postupov, ktorý si vyberie výrobca tlakového zariadenia alebo zostavy.
K § 15
Ustanovuje sa požiadavka pre notifikovanú osobu na európske schválenie materiálov určených na opakované používanie pri výrobe tlakového zariadenia, na určenie a vykonanie príslušných kontrol a skúšok na účely certifikácie zhody typu materiálu s príslušnými požiadavkami tohto nariadenia vlády.
K § 16
Ustanovuje sa požiadavka na obsah a rozsah EÚ vyhlásenia o zhode pre tlakové zariadenie podľa prílohy č. 4 a právne účinky jeho vydania.  Cieľom je zabezpečiť účinný prístup k potrebným informáciám. EÚ vyhlásenie o zhode je základným dokumentom vyjadrujúcim zhodu tlakového zariadenia alebo zostava s týmto nariadením vlády. Ak sa na tlaková zariadenie alebo zostavu uplatňujú aj osobitné predpisy vyžadujúce vydanie EÚ vyhlásenia o zhode, vydá sa len jedno EÚ vyhlásenie o zhode zohľadňujúce aj tieto osobitné predpisy, ktoré sa v ňom uvedú.
K § 17
Ustanovením sa odkazuje na požiadavky na označovanie tlakových zariadení alebo zostáv, ktoré sú v súlade s týmto nariadením vlády označením CE v súlade so všeobecnými zásadami pre označenie CE  uvedenými v nariadení Európskeho Parlamentu a Rady (ES) č. 765/2008.
K § 18
Upravujú sa pravidlá a podmienky umiestňovania označenia CE a iných označení na tlakovom zariadení alebo zostave.  Za označením CE sa musí umiestiť identifikačné číslo notifikovanej osoby podľa podmienok uvedených v tomto ustanovení a možno tiež uviesť aj iné označenie označujúce osobitné riziko pre bezpečnosť a zdravie alebo označenie osobitného použitia. 
Označením CE sa preukazuje zhoda tlakového zariadenia alebo zostavy  a je viditeľným výsledkom celého procesu posudzovania zhody.
K § 19
Ustanovujú sa  podmienky na získanie autorizácie - oprávnenia na posudzovanie zhody tlakového zariadenia alebo zostavy s týmto nariadením vlády. Tieto podmienky sú ustanovené aj pre tzv. uznanú  organizáciu tretej strany, ktorá plní úlohy podľa bodov 3.1.2. a 3.1.3. prílohy č. 1.
Orgánom posudzovania zhody sa ukladá povinnosť spĺňať tzv. minimálne požiadavky na notifikované osoby, mať prostriedky a vybavenie potrebné na vykonávanie činností posudzovania zhody, byť nezávislé a nestranné pri odbornej činnosti a strpieť obmedzenie iných činností, ako posudzovanie zhody. Upravujú sa požiadavky na personál notifikovanej osoby.
Keďže jednotné a efektívne posudzovanie zhody vyžaduje zapojenie orgánov posudzovania zhody, ustanovuje sa požiadavka účasti každej notifikovanej osoby na normalizačných činnostiach a práci koordinačnej skupiny vytvorenej Európskou komisiou. Tým  sa zabezpečuje jednotná úroveň práce orgánov posudzovania zhody v Európskej únii v záujme spravodlivej hospodárskej súťaže. 
Upravuje sa predpoklad splnenia minimálnych požiadaviek, ak orgán posudzovania zhody spĺňa požiadavky pre notifikované osoby ustanovené v príslušných harmonizovaných technických normách. 
K § 20
V súlade so zákonom č. 264/1999 Z. z. ustanovuje sa požiadavka notifikácie autorizovaných osôb Európskej komisii a ostatným členským štátom Európskej únie a upravuje sa základný predpoklad začatia výkonu činností posudzovania zhody notifikovanou osobou, a to aj tzv. uznanou  organizáciou tretej strany, ktorá plní úlohy podľa bodov 3.1.2. a 3.1.3. prílohy č. 1. 
K § 21
V súlade so smernicou Európskeho Parlamentu a Rady 2014/68/EÚ ustanovujú sa povinnosti notifikovaných osôb vykonávajúcich posudzovanie zhody tlakových zariadení alebo zostav. Notifikovaná osoba má najmä povinnosť nevydať certifikát podľa tohto nariadenia vlády, ak zistí, že tlakové zariadenie alebo zostava nespĺňajú základné bezpečnostné požiadavky ustanovené v prílohe č. 1 alebo výrobca neuplatňuje zodpovedajúce harmonizované normy alebo iné technické špecifikácie, čím sa posilňuje nestrannosť konania a nezávislosť postavenia notifikovaných osôb. Notifikovaná osoba je povinná tiež zasiahnuť aj po vydaní certifikátu podľa tohto nariadenia vlády, konkrétne pozastaviť platnosť alebo zrušiť platnosť certifikátu alebo rozhodnutia o schválení podľa príslušnej prílohy k tomuto nariadeniu vlády, pri ktorých dodávateľ alebo výrobca neprijali a nevykonali nápravné opatrenia, alebo ak prijaté nápravné opatrenia nemajú požadovaný účinok, ak notifikovaná osoba pri monitorovaní zhody tlakového zariadenia alebo zostavy podľa príslušnej prílohy k tomuto nariadeniu vlády zistí, že výrobok nespĺňa požiadavky tohto nariadenia vlády. O týchto skutočnostiach notifikovaná osoba informuje Úrad pre normalizáciu, metrológiu a skúšobníctvo Slovenskej republiky (ďalej len „úrad“).
Postup na prijímanie, prešetrovanie a rozhodovanie o odvolaniach proti svojim rozhodnutiam podľa tohto nariadenia vlády upraví notifikovaná osoba vo svojom vnútornom predpise v súlade s harmonizovanou normou STN EN ISO/IEC 17065 Posudzovanie zhody. Požiadavky na orgány vykonávajúce certifikáciu výrobkov, procesov a služieb (ISO/IEC 17065: 2012) (01 5256) a STN EN ISO/IEC 17020 Posudzovanie zhody. Požiadavky na činnosť rôznych typov orgánov vykonávajúcich inšpekciu (ISO/IEC 17020: 2012) (01 5260). V rámci obchodného vzťahu medzi notifikovanou osobou a dodávateľom alebo výrobcom sa tak vytvorí mechanizmus na riešenie možných sporných situácií vyplývajúcich z procesu posudzovania zhody, keďže pri rozhodovaní notifikovanej osoby podľa tohto nariadenia vlády nejde o konanie a rozhodnutia podľa zákona o správnom konaní.
K § 22
Ustanovením sa upravuje možnosť notifikovanej osoby zabezpečiť výkon niektorých odborných činností spojených s posudzovaním zhody prostredníctvom svojej organizačnej zložky (pobočky) alebo na základe zmluvy prostredníctvom subdodávateľa. Povinnosťou notifikovanej osoby je zabezpečiť, aby organizačná zložka (pobočka) a subdodávateľ spĺňali požiadavky podľa § 19 ods. 4 a 5 tohto nariadenia vlády. Povinnosťou notifikovanej osoby je informovať o tom úrad a taktiež predkladať úradu dokumentáciu týkajúcu sa činností spojených s posudzovaním zhody vykonaných svojou organizačnou zložkou (pobočkou) alebo subdodávateľom.
K § 23
Ustanovením sa odkazuje na vykonávanie dohľadu nad dodržiavaním povinností hospodárskych subjektov podľa § 2 písm. w) ustanovených týmto nariadením vlády orgánom dohľadu podľa osobitného predpisu (§ 30 až 32 zákona č. 264/1999 Z. z.), ktorý ustanovuje kompetencie orgánov dohľadu vrátane opatrení pri porušení povinností spojených s uvádzaním určených výrobkov na trh.
K § 24
Ustanovuje sa prechodné obdobie na uvedenie tlakového zariadenia alebo zostavy  na trh podľa doterajších predpisov, platnosť certifikátov pre tlakové zariadenie alebo zostavy podľa doterajších predpisov. Cieľom je zabezpečiť možnosť aj naďalej do prevádzky uvádzať tlakové zariadenia a zostavy, ktoré boli uvedené na trh v minulosti podľa právnej úpravy platnej v tom čase tak, aby sa zabezpečil voľný pohyb tlakových zariadení a zostáv, ktoré sú v súlade s príslušnými právnymi úpravy platnými v čase ich uvedenia na trh.  
K § 25
Záverečným ustanovením  sa označujú preberané právne záväzné akty Európskej únie uvedené v prílohe č. 5 tohto nariadenia vlády.
K § 26
Ustanovením sa zrušuje nariadenie vlády Slovenskej republiky č. 576/2002 Z. z. ktorým sa ustanovujú podrobnosti o technických požiadavkách a postupoch posudzovania zhody na tlakové zariadenie a ktorým sa mení a dopĺňa nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov v znení nariadenia vlády č. 329/2003 Z. z. a nariadenia vlády č. 41/2015 Z. z. 
K § 27
V súlade so smernicou Európskeho parlamentu a Rady 2014/68/EÚ sa ustanovuje dátum nadobudnutia  účinnosti tohto nariadenia vlády. 
K prílohe č. 1
Ustanovujú sa základné bezpečnostné požiadavky na tlakové zariadenia, a to všeobecné, požiadavky na materiál, z ktorého sa vyrába tlakové zariadenie alebo zostava, návrh tlakového zariadenia alebo zostavy, špecifické požiadavky na tlakové zariadenia, potrubia, výrobný proces tak, aby tlakové zariadenie alebo zostava nespôsobovala riziko pre bezpečnosť a zdravie.
K prílohe č. 2
Ustanovujú sa postupy posudzovania zhody pre jednotlivé kategórie tlakových zariadení a obsahuje grafy na určovanie kategórií I až IV pre jednotlivé druhy tlakových zariadení v zmysle § 4 tohto nariadenia vlády.
K prílohe č. 3
Ustanovujú sa postupy posudzovania zhody uvedené v § 14 tohto nariadenia vlády -vnútorná kontrola výroby (modul A), vnútorná kontrola výroby a skúšky tlakového zariadenia pod dohľadom v náhodných intervaloch (modul A 2), EÚ skúška typu tlakového zariadenia (modul B), zhoda s typom založená na vnútornej kontrole výroby a skúškach tlakového zariadenia pod dohľadom v náhodných intervaloch (modul C 2), zhoda s typom založená na zabezpečení kvality výrobného procesu (modul D), zabezpečenie kvality výrobného procesu (modul D 1), zhoda s typom založená na zabezpečení kvality tlakového zariadenia (modul E), zabezpečenie kvality záverečnej kontroly a skúšania tlakového zariadenia (modul E 1), zhoda s typom založená na overovaní tlakového zariadenia (modul F), zhoda založená na overení jednotlivého tlakového zariadenia (modul G), zhoda založená na úplnom zabezpečení kvality (modul H), zhoda založená na úplnom zabezpečení kvality a preskúmaní návrhu (modul H 1).
Upravuje sa obsah žiadosti výrobcu o vykonanie príslušného postupu na posúdenie zhody, obsah technickej dokumentácie prikladanej k tejto žiadosti a tiež postup výrobcu a notifikovanej osoby pri vykonávaní činností posudzovania zhody. Identifikujú sa informačné povinnosti výrobcu pri zmenách vyrábaného schváleného typu, ako aj informačná povinnosť notifikovanej osoby vo vzťahu k Európskej komisii a orgánom dohľadu a povinnosti splnomocneného zástupcu, ak bol určený. 
Ustanovujú sa podrobné úlohy výrobcu a notifikovanej  osoby pri posudzovaní zhody.
Ustanovujú sa požiadavky na označenie CE, údaje, návod na použitie a bezpečnostné informácie, definície a symboly používané v tomto nariadení. 
K prílohe č. 4
Ustanovuje sa obsah EÚ vyhlásenia o zhode tlakového zariadenia alebo zostavy.
K prílohe č. 5 
       Upravuje sa zoznam preberaných právne záväzných aktov Európskej únie.